אנחנו אולי נמצאים רק שבועות ספורים אחרי ההכרזה החגיגית על הגלאקסי S9, אבל הדיווחים והשמועות על מכשיר הדגל הבא והמסקרן של סמסונג כבר כאן. עתה חושף דיווח חדש בקוריאה כי מי שתעמוד מאחורי טכנולוגיית התלת מימד והעומק של הגלאקסי S10 היא חברת סטארטאפ ישראלית מרעננה.
על פי דיווחים באמצעי התקשורת בקוריאה, משתפת פעולה חברת הסטארטאפ הישראלית Mantis Vision (מנטיס ויז’ן) מרעננה עם יצרנית חיישני הצילום של סמסונג, חברת Namuga הקוריאנית. היצרנית הקוריאנית היא זו שמייצרת עבור סמסונג את חיישני הצילום במכשירי הביניים שלה מסדרת ה-A וה-J והיא גם מספקת חיישני תלת מימד למצלמות ה-RealSense, מצלמות העומק של אינטל.
אנחנו נמצאים אמנם כמעט שנה מתאריך ההכרזה הצפוי על ה-S10, אולם מכיוון שמדובר במכשיר העשור של סדרת הגלאקסי, ההערכות הן שסמסונג תעשה הכל כדי להציג מכשיר שיביא חידושים מהפכניים – זאת בניגוד למכשיר ה-S9, שכלל בעיקר שדרוגים בתחום הצילום. בין החידושים המרכזיים שצפוי ה-S10 להציג הוא מודול צילום חדש לגמרי, בעל יכולות 3D שיאפשרו למכשיר יכולות אבטחה וזיהוי פנים לפחות ברמת ה-Face ID של האייפון X. כאן בדיוק נכנסת לתמונה חברת הסטארטאפ הישראלית שמפתחת טכנולוגיות חישה בתלת מימד מאז הקמתה.
מנטיס ויז’ן פיתחה פלטפורמה בשם MV4D, שאיפשרה להביא את עולם הצילום התלת מימדי אל עולם המובייל. מדובר למעשה בטכנולוגיית תלת מימד לצילום עומק, שמסוגלת לפעול גם בעת תנועה ומאפשרת יצירת תכנים על ידי המשתמש באמצעות אקו-סיסטם תלת מימדי. בין השאר פיתחה החברה את ה-F5, סורק תלת מימדי, שאפשר יצירה של מודלים תלת מימדיים בכל מקום ובתוך דקות ספורות. שמה של החברה הישראלית עלה לראשונה לתודעה ב-2014 כשגוגל הכריזה עליה כאחת מהשותפות שלה בפרויקט טנגו המסקרן, שנועד להביא יכולות תלת מימד לסמארטפונים. מאז הספיקה גוגל לגנוז את הפרויקט.
Mantis Vision הוקמה ב-2005 על ידי עמיחי לובן, שכיהן כמנכ”ל החברה עד למרץ 2015, אייל גורדון, שמשמש כמדען הראשי של החברה וגור אריה ביתן, שמשמש כסמנכ”ל התפעול של החברה. מאז הקמתה גייסה החברה כ-22 מיליון דולר, כשבין המשקיעות בה ניתן למנות את Qualcomm Ventures, זרוע ההשקעות של ענקית השבבים, Samsung Ventures של סמסונג, חממת Flextronics Lab IX, ו-Sunny Optical Technology הסינית וקרן Formation 8 האמריקאית.
ביום שני האחרון הציגה מנטיס ויז’ן את יכולותיה במסגרת כנס החדשנות שערכה סמסונג בישראל – לצד שאר הסטארטאפים שבהם משקיעות הזרועות השונות של סמסונג. במסגרת זו נפגש עימה נשיא סמסונג אלקטרוניקס, יאנג סון, האחראי הראשי על האסטרטגיה בענקית הקוריאנית.